Nardo

Nardo er et område i Trondheim. Nardo ligger sør for selve Midtbyen og øst for Nidelva. Navnet Nardo skriver seg fra norrøn tid, og man regner med det lå et gudehov tilegnet Njord her.

Statistisk sentralbyrås levekårsundersøkelse utpekte i 2004 Nardo som den bydelen i Trondheim hvor innbyggerne hadde det best.

Beliggenhet
Området Nardo strekker seg fra Lerkendal i nord og til Risvollan i sør. Grensene i øst og vest er henholdsvis Moholt og Sunnland.

Med tiden har det endret seg en del hvilke områder som regnes til Nardo. Tendensen er at Nardo, noe feilaktig, har strukket seg sørover. Handlesenteret Nardocenteret har bidratt mye til dette, i tillegg til at Nardo administrative distrikt frem til 1. januar 2005 betegnet bydelene Nardo, Steinan, Bratsberg, Nidarvoll og Hoeggen. Nardo er fra 2005 underlagt Lerkendal administrative bydel.

Omkjøringsveien og Nardokrysset deler bydelen i to deler, Nardosletta er et relativt flatt område fra Omkjøringsveien og sørover til Nardocenteret. Nord for Omkjøringsveien ligger Blomsterbyen og Nardotoppen, henholdsvis øst og vest for Torbjørn Bratts veg.

Sør for Nardo ligger det fire store borettslag hovedsakelig bestående av blokker og rekkehus: Othilienborg, Vestlia, Sollia og Risvollan. 

 Idrett 
Nardo har en bydelsklubb i fotball, Nardo Fotballklubb, og deres mannlige a-lag spiller i 2. divisjon i 2020. De startet et seniorlag på kvinnesiden i 2014, som også spiller i 2. divisjon i 2020. Nardo FK holder til i Nissekollen – et friluftsområde i Blomsterbyen – hvor klubben har et klubbhus og to fotballbaner med kunstgressunderlag, en stor og en liten.

 Utdanning
I bydelen ligger Nardo skole og Sunnland ungdomsskole.

Nærmeste videregående skole er Strinda videregående skole som tilbyr studieretning for idretts- og studieforberedende fag.

Nardo ligger også i umiddelbar nærhet til Norges teknisk-naturvitenskapelige universitet, campus Gløshaugen.

Næringsvirksomhet
Nardo er først og fremst et boligstrøk og har få butikker og andre arbeidsplasser i selve bydelen. Sør i bydelen ligger bydelssenteret Nardocenteret. Trondheims Mercedes-Benz-forhandler, Motor-Trade er også lokalisert på Nardo. Røde kors og Tapir er noen av de få virksomhetene som har lokaler på Nardo. Et treningssenter med navnet Tren her ligger i nærheten av Motor-Trade.

Nardo har også et lite handelssenter med navn Nardobakken. Her finnes treningssenter, solarium, frisør, eiendomsmegler, apotek og dagligvarebutikk. Nardobakken ligger i hjertet av bydelen, rett ved Torbjørn Bratts veg. Ved siden av Nardobakken ligger det også en bensinstasjon. Før var det også en Fretex i området, men den ble flyttet til Moholt i 2023, da studentboliger ble bygget på den gamle lokasjonen.

 Kommunikasjon 
Det meste av kollektivtransport til og fra Nardo foregår med buss, hovedsakelig bussrute nr. 11 og 22. Nord i bydelen ligger også Lerkendal jernbanestasjon på Stavnebanen.

 Gårdsnavnet 
Gårdsnavnet Nardo (Nardoe/Nardve (1801)) var tidligere matrikulert til Lade sogn i Strinden prestegjeld. I 1801 nevnes 2 gårder: Nardoe nedre og Nardve den mellemste. I 1886 nevnes 4 gårder: Nardo nordre, vestre, østre og søndre med tilsammen 7 bruk.

 Se også 
 Tors veg

 Referanser 

 Eksterne lenker 
 Kart over området fra 1959


Kategori:Lerkendal (bydel)
Kategori:Strøk i Trondheim
Kategori:Delområder i Trondheim kommune